b'\n_START_ARTICLE_\nTikkurilan seurakunta\n_START_PARAGRAPH_\nTikkurilan seurakunta on Suomen evankelis-luterilaisen kirkon Vantaan seurakuntayhtym\xc3\xa4\xc3\xa4n kuuluva seurakunta Vantaalla. Seurakunnalla on kaksi kirkkoa, p\xc3\xa4\xc3\xa4kirkko Vantaan Pyh\xc3\xa4n Laurin kirkko ja Tikkurilan kirkko, joka kuitenkin on k\xc3\xa4ytt\xc3\xb6kiellossa sis\xc3\xa4ilmaongelmien vuoksi. Vantaan Pyh\xc3\xa4n Laurin kirkko toimii sek\xc3\xa4 Tikkurilan seurakunnan ett\xc3\xa4 Vantaan ruotsinkielisen seurakunnan p\xc3\xa4\xc3\xa4kirkkona. Lis\xc3\xa4ksi Tikkurilan seurakunnalla on muita toimitiloja, muun muassa kaksi seurakuntakotia ja kolme kerhohuoneistoa. Tikkurilan seurakunta on j\xc3\xa4senm\xc3\xa4\xc3\xa4r\xc3\xa4lt\xc3\xa4\xc3\xa4n suurin Vantaan seurakunnista. Seurakuntaan kuului vuonna 2012 yhteens\xc3\xa4 39\xc2\xa0536 j\xc3\xa4sent\xc3\xa4. Tikkurilan seurakunnan kirkkoherrana toimii Janne Silvast.\n_START_SECTION_\nJumalanpalvelukset\n_START_PARAGRAPH_\nTikkurilan seurakunta j\xc3\xa4rjest\xc3\xa4\xc3\xa4 viikoittaisia jumalanpalveluksia p\xc3\xa4\xc3\xa4kirkossaan Vantaan Pyh\xc3\xa4n Laurin kirkossa ja Tikkurilan Olotilassa. Perheille j\xc3\xa4rjestet\xc3\xa4\xc3\xa4n erityisi\xc3\xa4 perhemessuja.\n_START_SECTION_\nKirkon toimitukset\n_START_PARAGRAPH_\nYleisimm\xc3\xa4t kirkon toimitukset ovat kaste, avioliittoon vihkiminen ja hautaan siunaaminen. Muita toimituksia ovat esimerkiksi kodin siunaaminen, konfirmaatio, yksityinen rippi ja erilaiset rukoushetket.\n_START_SECTION_\nDiakoniaty\xc3\xb6\n_START_PARAGRAPH_\nTikkurilan seurakunnan diakoniaty\xc3\xb6 pyrkii auttamaan esimerkiksi hengellisiss\xc3\xa4 asioissa, vaikeissa el\xc3\xa4m\xc3\xa4ntilanteissa ja menetyksen kohdatessa, surussa ja taloudellisissa vaikeuksissa. Diakonian toimintatapoja ovat vastaanotolla k\xc3\xa4ydyt keskustelut, kotik\xc3\xa4ynnit sek\xc3\xa4 erilaiset ryhm\xc3\xa4t, retket ja leirit. Diakoniaan kuuluvat my\xc3\xb6s erityisesti yksin\xc3\xa4isille ja v\xc3\xa4h\xc3\xa4varaisille suunnatut ruokailutilaisuudet.\n_START_SECTION_\nMusiikki\n_START_PARAGRAPH_\nSeurakunta j\xc3\xa4rjest\xc3\xa4\xc3\xa4 tiloissaan musiikkitilaisuuksia ja konsertteja, joiden musiikki on monimuotoista, esimerkiksi kirkkomusiikkia, kuorolaulua, klassista, barokkia, virsi\xc3\xa4, gospel- ja rock-musiikkia ja joulun alla Kauneimmat joululaulut -tilaisuuksia._NEWLINE_Seurakunnassa toimivat seuraavat kuorot ja lauluryhm\xc3\xa4t: Pyh\xc3\xa4n Laurin kuoro, Tikkurilan kirkkokuoro, Lauluryhm\xc3\xa4 Quo vadis, Corvus Laurencij -kuoro, Nuorten aikuisten lauluryhm\xc3\xa4 ja Omalla \xc3\xa4\xc3\xa4nell\xc3\xa4 -ryhm\xc3\xa4.\n_START_SECTION_\nHallinto\n_START_PARAGRAPH_\nTikkurilan seurakunta kuuluu Vantaan seurakuntayhtym\xc3\xa4\xc3\xa4n, jonka muodostavat Vantaan seitsem\xc3\xa4n seurakuntaa. Yhtym\xc3\xa4 vastaa seurakuntien taloudesta ja yhteisist\xc3\xa4 teht\xc3\xa4vist\xc3\xa4.\n_START_SECTION_\nYhteinen kirkkovaltuusto\n_START_PARAGRAPH_\nYlint\xc3\xa4 p\xc3\xa4\xc3\xa4t\xc3\xb6svaltaa seurakuntayhtym\xc3\xa4ss\xc3\xa4 k\xc3\xa4ytt\xc3\xa4\xc3\xa4 yhteinen kirkkovaltuusto. Sen j\xc3\xa4senet valitaan seurakuntavaaleilla. Valtuusto p\xc3\xa4\xc3\xa4tt\xc3\xa4\xc3\xa4 mm. rakennushankkeista, maan myynnist\xc3\xa4 ja kirkollisvero\xc3\xa4yrin suuruudesta. Kirkkovaltuusto hyv\xc3\xa4ksyy toiminta- ja taloussuunnitelman ja talousarvion. Se valitsee my\xc3\xb6s kirkkoneuvoston j\xc3\xa4senet, jotka valmistelevat valtuustossa p\xc3\xa4\xc3\xa4tett\xc3\xa4v\xc3\xa4t asiat. Kirkkovaltuuston puheenjohtajana toimii Pirjo Ala-Kapee-Hakulinen Rekolan seurakunnasta.\n_START_SECTION_\nYhteinen kirkkoneuvosto\n_START_PARAGRAPH_\nVantaan seurakuntayhtym\xc3\xa4n toimeenpano- ja hallintoelimen\xc3\xa4 on yhteinen kirkkoneuvosto, joka johtaa seurakunnalliseen toimintaan liittyvi\xc3\xa4 teht\xc3\xa4vi\xc3\xa4 ja ty\xc3\xb6muotoja. Se my\xc3\xb6s valitsee muutamaa poikkeusta lukuun ottamatta seurakuntien yhteiset ty\xc3\xb6ntekij\xc3\xa4t. Yhteisen kirkkoneuvoston puheenjohtajana toimii Tikkurilan seurakunnan kirkkoherra Janne Silvast.\n_START_SECTION_\nSeurakuntaneuvosto\n_START_PARAGRAPH_\nSeurakuntaneuvosto johtaa osaltaan seurakunnan toimintaa ja edist\xc3\xa4\xc3\xa4 sen hengellist\xc3\xa4 el\xc3\xa4m\xc3\xa4\xc3\xa4 sek\xc3\xa4 p\xc3\xa4\xc3\xa4tt\xc3\xa4\xc3\xa4 niiden varojen k\xc3\xa4yt\xc3\xb6st\xc3\xa4, jotka seurakunnalle osoitetaan Vantaan seurakuntayhtym\xc3\xa4n talousarviossa. Seurakuntaneuvoston j\xc3\xa4senm\xc3\xa4\xc3\xa4r\xc3\xa4 m\xc3\xa4\xc3\xa4r\xc3\xa4ytyy seurakunnan v\xc3\xa4kiluvun perusteella. Tikkurilassa j\xc3\xa4seni\xc3\xa4 on 14. Tikkurilan seurakuntaneuvoston puheenjohtajana toimii kirkkoherra Janne Silvast.'